માન્જો માટે આ સુવર્ણયુગ હતો. શિવાજીની છાપામાર યુદ્ધ પદ્ધતિમાં માન્જો અને માળવી અને કુઠાર જવાનિયાઓએ જાન રેડી દીધો. ૧૬ વર્ષનો લબરમૂછિયો શિવાજી તોરણાનો કિલ્લો જીતી આવ્યો અને સમયાંતરે છત્રપતિ શિવાજી મહારાજ બન્યો, વિધર્મી આક્રમણોના ભયાનક દૌરમાં પહેલી જ વખત હિન્દુપત પાદશાહીની સ્થાપના થઈ. હિન્દુસ્તાનના સમગ્ર ઈતિહાસની એ અપ્રતિમ સુવર્ણગાથાના પાયામાં આ તરછોડાયેલા, જંગલી, બર્બર તરીકે તિરસ્કૃત થયેલાઓનું પણ મહત્વનું યોગદાન હતું.